CELEX: 62010TN0149
Language: mt
Date: 2010-03-25 00:00:00
Title: Kawża T-149/10: Rikors ippreżentat fil- 25 ta’ Marzu 2010 — Hynix Semiconductor vs Il-Kummissjoni

5.6.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 148/42
            
         Rikors ippreżentat fil-25 ta’ Marzu 2010 — Hynix Semiconductor vs Il-Kummissjoni
   (Kawża T-149/10)
   2010/C 148/70
   Lingwa tal-kawża: l-Ingliż
   
      Partijiet
   
   
      Rikorrenti: Hynix Semiconductor, Inc. (Icheon-si, il-Korea) (rappreżentanti: A. Woodgate u O. Heinisch, Solicitors)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni tal-Kummissjoni C(2010) 150 tal-15 ta’ Jannar 2010;
            
         
               —
            
            
               tikkundanna lill-Kummissjoni għall-ispejjeż;
            
         
               —
            
            
               tieħu kwalunkwe miżura oħra skont kif il-Qorti tal-Ġustizzja tqis li huwa xieraq.
            
         
      Motivi u argumenti prinċipali
   
   Permezz ta’ dan ir-rikors, ir-rikorrenti titlob l-annullament tad-Deċiżjoni tal-Kummissjoni C(2010) 150 li tiċħad, minħabba nuqqas ta’ interess Komunitarju, l-ilment tar-rikorrenti fir-rigward ta’ allegat ksur minn Rambus tal-Artikoli 102 TFUE dwar it-talba għal drittijiet allegatament abbużivi għall-użu ta’ ċerti privattivi għal “Dynamic Random Access Memory” (DRAM) (Każ COMP/38.636 — Rambus) wara d-Deċiżjoni tal-Kummissjoni, tad-9 ta’ Diċembru 2009, li permezz tagħha hija imponiet fuq Rambus ċerti impenji vinkolanti skont l-Artikolu 9 tar-Regolament tal-Kunsill (KE) Nru 1/2003 (1) u ddeċidiet li ma kienx għad hemm raġunijiet għal azzjoni.
   Insostenn tat-talbiet tagħha, ir-rikorrenti tressaq ħames motivi.
   L-ewwel nett, hija ssostni li l-Kummissjoni kisret rekwiżiti proċedurali essenzjali billi hija naqset milli tagħti lir-rikorrenti aċċess xieraq għad-dokumenti kkonċernati.
   It-tieni nett, ir-rikorrenti tqis li jibqa’ interess Komunitarju qawwi sabiex jinstema’ l-ilment tagħha. Hija ssostni li l-Kummissjoni bbażat iċ-ċaħda tagħha esklużivament fuq il-fatt li ma għadx hemm interess Komunitarju fid-dawl tal-fatt li hija adottat id-deċiżjoni skont l-Artikolu 9. Skont ir-rikorrenti, f’dan il-każ il-pożizzjoni u r-raġunament adottati mill-Kummissjoni jagħmlu l-kwistjoni tal-interess tal-Komunità u l-validità tad-deċiżjoni ta’ ċaħda intrinsikament marbuta mal-validità tad-deċiżjoni tal-Artikolu 9 li hija kkontestata mir-rikorrenti fil-Kawża T-148/10.
   It-tielet, ir-raba’ u l-ħames motivi mqajjma mir-rikorrenti huma identiċi għall-ewwel, it-tieni u t-tielet motivi mressqa fil-Każ T-148/10 u jirrigwardaw l-allegat ksur imwettaq mill-Kummissjoni meta adottat id-deċiżjoni skont l-Artikolu 9 billi imponiet ċerti impenji vinkolanti fuq Rambus.
   
      (1)  Regolament tal-Kunsill (KE) Nru 1/2003, tas-16 Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol. 2, p. 205)